‘આશિકી ૨’ની હિટ જોડી આદિત્ય રૉય કપૂર-શ્રદ્ધા કપૂરને રિપીટ કરવાનો આઇડિયા માર્કેટિંગની રીતે પર્ફેક્ટ છે, પરંતુ ‘આશિકી ૨’ની સફળતામાં એ બન્ને વચ્ચેની કેમિસ્ટ્રી કરતાં એના જબરદસ્ત સંગીતનો ફાળો વધારે હતો. અહીં આ જોડી પોતાનું એ જૂનું બૅગેજ સાથે લઈને આવે છે અને એટલે જ પબ્લિકમાંથી હજીયે આરોહીના નામની બૂમો પડે છે. શ્રદ્ધા કપૂર ઍક્ટિંગ કરતાં પોતાની ક્યુટનેસ જ વટાવતી હોય એવું વધારે લાગે છે. ગેમર લખેલું મોબાઇલનું કવર અને લૅપટૉપની સ્ટારવૉર્સની સ્ક્રીનને બાદ કરતાં આદિત્ય રૉય કપૂર એકેય ઍન્ગલથી વિડિયો-ગેમ ડિઝાઇનર લાગતો નથી. ફિલ્મમાં તેનો મુંબઈ ૨.૦ ગેમનો કન્સેપ્ટ પણ તદ્દન ડમ્બ ડાઉન થઈ ગયો છે. ઓરિજિનલ વર્ઝનમાં તમે એસ્ટૅબ્લિશ કરેલું કે એક ઝાકઝમાળ, ગ્લૅમરથી ભરેલું અપર મુંબઈ હોય અને કૉન્ટ્રૅક્ટ કિલર્સ, ડ્રગ્સ, હવાલા, બ્લૅક મનીથી ભરેલું બીજું લોઅર મુંબઈ હોય. અપર મુંબઈથી શરૂ થતી ગેમ લોઅર મુંબઈમાં જાય એ કન્સેપ્ટનો છેદ જ અહીં ઊડી ગયો છે. સર, તમે હિન્દી ફિલ્મો જોતા નથી એ અમને ખબર છે, પણ જેમના માટે આ ફિલ્મ છે એ અહીંના યુવાનો દુનિયાભરની વિડિયો-ગેમ્સ રમે છે.